ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

* Основания и цели на предложението

Едновременно с продължителния и деликатен процес на политически преход след революцията от 2011 г., тунизийската икономика беше засегната от непрекъснатите вътрешни размирици, регионалната нестабилност (включително въздействието на конфликтите в Либия) и слабата международна среда (по-специално в еврозоната). Тези неблагоприятни развития отслабиха значително растежа на икономиката на страната, както и нейните фискални позиции и състоянието на платежния баланс. През 2015 г. главно в резултат на отрицателното икономическо въздействие на терористични нападения (особено върху туризма, транспортния сектор и инвестициите) и прекъсванията на производството вследствие на социални вълнения, прогнозите за растежа бяха значително намалени, като ситуацията се отразява отрицателно върху вече уязвимия платежен баланс и уязвимата фискална позиция, водейки до съществени нужди от финансиране.

В същото време страната продължи да предприема важни стъпки с цел укрепване на демократичните механизми, включително приемането на нова конституция през януари 2014 г., въпреки че политическият преход не премина без затруднения и епизоди на нестабилност.

В средата на април 2013 г. Тунис постигна споразумение с Международния валутен фонд (МВФ) за сключване на 24-месечно стендбай споразумение (СБС) в размер на 1,75 милиарда щатски долара, което беше одобрено от Изпълнителния съвет на МВФ през юни 2013 г. и чийто срок впоследствие бе удължено до декември 2015 г. Освен това през август 2013 г. Тунис поиска допълнителна макрофинансова помощ (МФП) от ЕС. В отговор на това искане, през декември 2013 г. Европейската комисия направи предложение за предоставянето на МФП в размер на 250 милиона евро под формата на заеми (МФП-I), който съзаконодателите увеличиха на 300 милиона евро и одобриха през май 2014 г. Меморандумът за разбирателство (МР), в който се определят условията в областта на политиката по отношение на заема, влезе в сила през март 2015 г.

След приключването на 6-ия преглед на програмата на МВФ през септември миналата година, Тунис поиска последващо споразумение с МВФ, вероятно с 4-годишен срок. Новата програма на МВФ е все още в процес на договаряне, но се очаква тя да бъде изпратена за одобрение от Изпълнителния съвет на МВФ през пролетта на 2016 г. Операцията по предоставянето на МФП-I е в ход въпреки някои закъснения в нейното изпълнение. Първият транш бе изплатен на 7 май 2015 г. и след като Тунис изпълни условията, договорени с ЕС в МР, вторият транш беше изплатен на 1 декември 2015 г. Третият и последен транш се очаква да бъде изплатен през второто тримесечие на 2016 г., при условие че са изпълнени условията, заложени в МР.

В този контекст с писмо, изпратено до председателя на Комисията г-н Юнкер през август 2015 г. от министър-председателя на Тунис, и с писмо от министъра на сътрудничеството за развитие и инвестиции от декември 2015 г., Тунис поиска втора операция за предоставяне на МФП от ЕС в размер на 500 милиона евро, която да придружава следващата програма на МВФ. С оглед на силното влияние на положението със сигурността върху икономиката на Тунис и потребностите от външно финансиране през период на консолидация на политическия преход в страната и въз основа на актуализираната оценка на нуждите на Тунис от външно финансиране, проведена в сътрудничество с МВФ, Европейската комисия представя на Европейския парламент и на Съвета предложение за предоставяне на втора МФП (МФП-II) на Република Тунис в размер на не повече от 500 милиона евро под формата на средносрочни заеми. Предложената сума е в съответствие също така и с очаквания размер на програмата на МВФ, със значителните рискове, пред които икономиката на Тунис е изправена понастоящем, и с твърдата ангажираност на ЕС за подпомагане на икономическия и политическия преход в Тунис.

Предложената нова МФП ще помогне на Тунис да покрие част от остатъчните си нужди от външно финансиране, оценени на около 2,9 милиарда щатски долара за периода 2016—2017 г., в контекста на новата програма на МВФ. Тя ще намали уязвимостта на платежния баланс и бюджета в краткосрочен план, като в същото време бъде координирана с програмите на правителството за макроикономически корекции и реформи, които ще бъдат договорени с МВФ и Световната банка, както и с реформите, договорени в рамките на операциите за бюджетно подпомагане на ЕС, по-специално договорите за държавно изграждане *Programme d’Appui à la Relance* (PAR). Предложената МФП-II е в съответствие с насоките на Европейската политика на съседство (ЕПС) и с усилията на международната общност, включително инициативата за партньорство на Г-7 от Довил, с цел на Тунис да бъде оказана подкрепа в тези времена на предизвикателства.

В този контекст, и както е посочено в работния документ на службите на Комисията, придружаващ настоящото предложение, Комисията счита, въз основа също така на оценка на политическата ситуация на Европейската служба за външна дейност, че политическите и икономическите предпоставки за предоставяне на МФП с предложения размер и естество са изпълнени.

* Общ контекст

След две години на стабилен, но нисък *растеж на БВП* в контекста на програмата на МВФ (2,3 % през 2013 и 2014 г.) растежът за 2015 г. бе намален до 0,5 %, в сравнение с прогнозираните 3 % в началото на годината. Икономиката на Тунис беше засегната съществено до голяма степен вследствие на терористичните нападения от 2015 г., които засегнаха ключови икономически сектори. Отрицателното въздействие на нападенията върху туристическия сектор (който осигурява близо 7 % от БВП и представлява около 15 % от работната сила) и транспортния сектор (който допринася също около 7 % от БВП, 20 % от което са свързани с туристическите пътувания), както и върху очакванията на чуждите инвеститори, в съчетание с прекъсванията в производството на фосфат, транспорта и други сектори (поради прекратяването на трудовата дейност и стачни действия), допринесоха за това понижение. Тунизийските органи и МВФ очакват растежът да се нарасне през 2016 г. при отсъствието на допълнителни сътресения, подкрепян от бавно възстановяване на туристическия сектор и нормализиране на местното производство. Въпреки това при този базов сценарий има сериозни рискове за постигането на по-лоши от предвидените резултати.

Тези ниски темпове на растеж във всички случаи няма да бъдат достатъчни за пробив в областта на *безработицата*, която продължава да бъде висока — 15 %, и е на особено високи равнища сред младите хора и висшистите (над 30 %) и жените (21,6 %). Освен това заетостта в сивата икономика все още представлява около 50 % от работниците на възраст между 15 и 24 години.

През 2014 г. средната *инфлация* достигна 5,5 % и отбелязва низходяща тенденция предвид на намаляването на цените на суровините на международните пазари, стабилното вътрешно производство на хранителни стоки, отслабването на вътрешното търсене и предпазливата парична политика. Общата инфлация се очаква да остане на умерено равнище от средно 4,9 % през 2015 г. и на ниво от около 4 % през следващите 5 години.

След затягането на *паричната политика* в периода от 2012 г. до средата на 2014 г. в отговор на инфлационния натиск и влошаването на външното и бюджетното салдо централната банка намали основния лихвен процент с 50 базисни пункта (до 4,25 %) през октомври миналата година с цел да даде тласък на колебливия растеж на БВП на фона на забавянето на инфлацията според индекса на потребителските цени (ИПЦ).

По отношение на *публичните финанси,* през 2014 г. Тунис постигна известна фискална консолидация, като структурното бюджетно салдо (което изключва банковите разходи за рекапитализация и други еднократни позиции) намаля от 5,1 % от БВП през 2013 г. до 4,2 % от БВП през 2014 г. През 2015 г. обаче структурният дефицит се очаква да нарасне до 4,7 % от БВП, което до голяма степен се дължи на мерките по отношение на разходите, предприети след терористичните нападения, и въпреки икономиите на разходи, генерирани от по-ниските от очакваните цени на петрола. Законът за бюджета за 2016 г. предвижда намаляване на структурния дефицит до 4,2 % от БВП, което ще бъде постигнато до голяма степен чрез увеличение на приходите (отчасти вследствие на въвеждането на ДДС) и по-ниски разходи за субсидии (главно поради допускания за по-ниски цени на петрола на международния пазар и стабилен обменен курс). Въпреки това, предвиденото наемане на около 15 000 допълнителни служители в публичния сектор (най-вече в сектора на отбраната и сигурността) ще доведе до увеличение в разходите за заплати.

Междувременно *дългът на сектор „Държавно управление“* продължи да нараства, достигайки 50 % от БВП през 2014 г., като се очаква той да достигне 61 % от БВП до края на 2018 г., когато тази тенденция ще се обърне. Също така, през следващите две години е предвидено значително нарастване на амортизациите на държавния дълг (от около 600 милиона щатски долара през 2015 г. до над 1,4 милиарда щатски долара през 2017 г. и почти 1,2 милиарда щатски долара през 2018 г.).

Що се отнася до *платежния баланс*, дефицитът по текущата сметка нарасна още повече и достигна 8,9 % от БВП през 2014 г. в сравнение с 8,3 % от БВП през 2013 г. и се очаква той да се запази на неустойчиво високо равнище през 2015 г. въпреки спада в цените на петрола, по-слабата вътрешна стопанска дейност и по-големия износ. Отрицателното въздействие върху туризма вследствие на терористичното нападение в Сус се очаква да окаже допълнителен натиск върху дефицита по текущата сметка, което ще предизвиква спад на дефицита до 8,8 % от БВП. В допълнение, от 2011 г. насам в Тунис се наблюдават по-слаби частни капиталови потоци, което допринесе за уязвимостта на платежния баланс.Нетните преки чужди инвестиции, които достигнаха средна стойност от почти 5 % от БВП през периода 2005—2010 г., са намалели до малко над 2 % от БВП през последните две години.

В условията на голям дефицит по текущата сметка и по-слаб приток на капитали Тунис трябваше да разчита все повече на официални финансови потоци. През 2015 г. Тунис успя също да покрие част от своя недостиг на външно финансиране с емитирането през януари 2015 г. на десетгодишни еврооблигации на стойност 1 милиард щатски долара с лихвен процент от 5,75 %, в резултат на което бяха записани облигации, надхвърлящи значително размера на емисията, въпреки че емисията не включваше държавна гаранция от чуждестранни донори.

*Официалните валутни резерви* в края на 2014 г. възлизаха на 7,7 милиарда щатски долара, което съответства на едва тримесечната стойност на вноса, което е сравнимо с първоначалната цел от 9,0 милиарда щатски долара по програмата на МВФ. Международните облигации на стойност 1 милиард щатски долара, емитирани през януари 2015 г., доведоха до повишаване на равнището на резерва, но до края на октомври, резервите спаднаха отново до около 6,5 милиарда щатски долара, т.е. около четиримесечната стойност на вноса, тъй като приходите от туризма намаляха вследствие на терористичните нападения. Очаква се в края на 2015 г. резервът да възлиза на 7,5 милиарда щатски долара. Тази стойност е доста под прогнозата на МВФ от 8,2 милиарда щатски долара за края на годината в контекста на 6-ия преглед на програмата (завършил през септември 2015 г.) прицел по отношение на резерва от 10,1 милиарда щатски долара по първоначалната програма.

*Външният дълг* нарасна от 48 % от БВП през 2011 г. до около 56,2 % от БВП през 2014 г., като се очаква да достигне своя връх от 72,3 % от БВП през 2018 г., когато тази тенденция ще се обърне. Държавният рейтинг на Тунис беше понижен няколко пъти от 2011 г. насам, като това стана за последен път през 2014 г. (от Ba2 до Ba3 от Moody’s и от BB за BB- от Standard & Poor’s).

Тунис продължава да е изправен пред значителни предизвикателства за структурните реформи. Макар през периода 2000—2010 г. страната да отбеляза сравнително висок икономически растеж (един от най-високите на глава от населението сред страните вносителки на петрол в Близкия изток и региона на Северна Африка (MENA)), тя продължава да страда от редица структурни слабости. По-специално, Тунис е прекомерно зависим от експортно ориентираната промишленост с ниска добавена стойност, разположена близо до бреговата ивица, което допринася за неравномерно разпределение на регионалното икономическо развитие, и страда от липса на гъвкавост на пазара на труда и несъответствие между търсените и предлаганите умения, което допринася за високата безработица, особено сред младите хора. В съчетание с преобладаващото усещане за недостатъчна прозрачност и слабо икономическо управление, моделът на растеж доведе до несправедливо разпределение на икономическите ползи сред населението.

Като цяло напредъкът в изпълнението на реформите остава ограничен, което се дължи отчасти на деликатния политически преход, въпреки че напоследък положителният устрем дава повод за оптимизъм и правителството остава решено да продължи да следва положителен път на реформи. Бяха положени голяма част от основите за провеждането на някои ключови реформи (по-специално в областта на данъчната политика и администрация, подобряването на стопанския и инвестиционния климат и реформата на финансовия сектор) и това следва да проправи пътя за прокарването на по-задълбочени реформи. Други реформи все още изискват предприемането на допълнителни междинни стъпки, силна политическа ангажираност и подкрепа (като например по отношение на реформата на ценовите субсидии и подобряването на мрежата за социална сигурност).

Както беше отбелязано по-горе, на 7 юни 2013 г. Изпълнителният съветът на МВФ одобри двегодишно стендбай споразумение на стойност 1,75 милиарда щатски долара (400 % от квотата за Тунис), което впоследствие беше удължено до декември 2015 г. Тунис поиска последващо споразумение с МВФ, което се очаква да бъде с продължителност 4 години и вероятно ще бъде подкрепено от Разширен фонд за финансиране (РФФ). Програмата все още е в процес на договаряне, но се очаква тя да бъде изпратена за одобрение от Изпълнителния съвет на МВФ през пролетта на 2016 г. Въпреки че нейният краен размер все още предстои да бъде определен, се очаква той да бъдат по-голям, отколкото действащото СБС.

Преразгледаните прогнози, направени през ноември от МВФ, сочат наличието на значителни нужди на платежния баланс за периода 2016—2017 г., като се очаква общият недостиг на външно финансиране да бъде в размер на 5,1 милиарда щатски долара (2,7 милиарда щатски долара през 2016 г. и 2,4 милиарда щатски долара през 2017 г.). Този недостиг на финансиране като цяло може да се обясни с три фактора: продължаващия голям дефицит по текущата сметка, нуждата от създаването на валутни резерви за периода 2016—2017 г. и очакванията за високи изисквания за амортизация на дълга, най-вече за 2017 г. Предложената нова операция за предоставяне на МФП в размер на 500 милиона евро ще покрие 19,2 % от прогнозния остатъчен недостиг на финансиране.

В миналото Тунис получи финансова помощ също и от редица двустранни донори (по-специално от САЩ и Япония, но също така и от Алжир), както и от други многостранни донори (по-специално от Световната банка и от Африканската банка за развитие) и е вероятно през предстоящия период те да предоставят допълнителни средства. Измежду помощите, предоставяни от ЕС, успешно изпълняваната MФП-I в размер на 300 милиона евро допринася значително за осъществяването на ключови реформи и осигурява така необходимата финансова подкрепа.

* Съществуващи разпоредби в областта на предложението

Решение № 534/2014/ЕС за предоставяне на макрофинансова помощ на Република Тунис в размер на 300 милиона евро беше прието от Европейския парламент и от Съвета на 15 май 2014 г.[[1]](#footnote-1)

* Съгласуваност с другите политики и цели на Съюза

ЕС има за цел да развие тесни взаимоотношения с Тунис и да подкрепи икономическите и политическите реформи в страната. През 1995 г. Тунис стана в първата държава от Южното Средиземноморие, подписала споразумение за асоцииране с ЕС. Това споразумение, което влезе в сила през 1998 г., продължава да съставлява правното основание за двустранно сътрудничество. Двустранните отношения бяха допълнително засилени в рамките на европейската политика за съседство на ЕС, включително чрез приемането на петгодишни планове за действие по ЕПС, в които се определят стратегически цели за това сътрудничество, като последният от тях обхваща периода 2013—2017 г. Освен това Тунис е държава — членка на Съюза за Средиземноморието. От значение са и икономическите връзки с ЕС. През 2008 г. Тунис окончателно премахна митата върху промишлените продукти, като се превърна в първата държава от Средиземноморието, сключила споразумение за свободна търговия с ЕС. Тунис е съседската държава, която извършва най-голям дял от търговията си с ЕС. През 2014 г. ЕС е бил най-големият вносител в Тунис с дял от 64,7 % и пазар за 72,5 % от тунизийския износ. Тунис зависи също така в голяма степен от ЕС по отношение на преките чуждестранни инвестиции и други финансови потоци, паричните преводи и туристическите потоци. Официалните преговори между ЕС и Тунис за ЗВЗСТ започнаха през октомври 2015 г. с цел да се позволи пълен достъп на Тунис до единния пазар на ЕС.

МФП на ЕС ще допълни безвъзмездните средства, набрани по линия на Европейския инструмент за съседство (ЕИС) и Общата програма, и по-специално условията, предвидени в изпълняваните от ЕС пакети за бюджетна подкрепа PAR-IV и PAR-V. Като подкрепи приемането от органите на Тунис на подходяща рамка за макроикономическа политика и структурни реформи, МФП от ЕС ще увеличи добавената стойност на цялостното участие на Съюза, като повиши ефективността на цялостната намеса на ЕС, включително чрез други финансови инструменти.

От началото на Арабската пролет насам ЕС нееднократно е заявил своя ангажимент да подпомага Тунис в процеса на икономически и политически реформи. ЕС удвои своята финансова подкрепа под формата на безвъзмездни средства, с което Тунис се превърна в най-големия получател на финансиране по линия на програмата SPRING и общите програми до този момент.

Въпреки че пътят на Тунис към пълна демократизация не е безпроблемен и продължава да е налице значителна несигурност, страната предприе изключително важни стъпки за постигане на политическа реформа. Освен това е налице солидна и все по-активна рамка на двустранни отношения между ЕС и Тунис по Споразумението за асоцииране, европейската политика за съседство и други неотдавнашни инициативи.

В този контекст се счита, че Тунис отговарят на предварителните политически условия за предоставяне на МФП на трети държави, по-специално по отношение на зачитането на демокрацията, правата на човека и принципите на правовата държава, както и поради тесните си политически и икономически отношения с ЕС. Подробна оценка на изпълнението на тези политически критерии за МФП, изготвена от Европейската служба за външна дейност, е приложена към работния документ на службите на Комисията, придружаващ предложението. Предложението за МФП е в съответствие с ангажимента на ЕС за подпомагане на Тунис по време на икономическия и политическия преход.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКА НА ВЪЗДЕЙСТВИЕТО

* Консултация със заинтересованите страни

МФП се предоставя като неразделна част от международната подкрепа за икономическата стабилизация на Тунис. При изготвянето на настоящото предложение за МФП службите на Комисията се консултираха с Международния валутен фонд и Световната банка, които вече са въвели мащабни програми за финансиране и са в процес на подготовка на нови инициативи. Комисията проведе консултации с Икономическия и финансов комитет на 10 декември 2015 г., който одобри предложението. Освен това Комисията поддържа редовни контакти с тунизийските органи.

* Събиране и използване на експертни становища

През декември 2013 г. с помощта на външни консултанти Комисията извърши оперативна оценка на качеството и надеждността на публичните финансови потоци и административни процедури на Тунис. Резултатите от тази оценка, които като цяло са положителни, бяха споделени с тунизийските органи и с делегацията на ЕС през януари 2014 г., за да продължи работата в евентуалните области за подобрение.

* Оценка на въздействието

Макрофинансовата подкрепа от Съюза е изключителен инструмент за спешни случаи, който е насочен към преодоляването на кризи в платежния баланс на трети държави. Следователно настоящото предложение за МФП е освободено от изискването за провеждане на оценка на въздействието в съответствие с Насоките на Комисията за по-добро регулиране (SWD(2015) 111 final), тъй като от политическа гледна точка са наложителни бързи действия в тази извънредна ситуация, която изисква бързо реагиране.

В по-общ план, МФП и програмата за икономическо приспособяване и реформи към нея ще спомогнат за намаляване на нуждите на Тунис от краткосрочно финансиране, като в същото време ще бъдат подкрепени мерки в областта на политиката, насочени към укрепване на платежния баланс и бюджетната устойчивост в средносрочен план и към нарастване на устойчивия растеж, както е договорено с МВФ в контекста на новата програма. По-специално, помощта ще спомогне за подобряване на ефикасността и прозрачността на управлението на публичните финанси и ще насърчи структурни реформи, които в крайна сметка подкрепят фискалната консолидация и коригирането на платежния баланс, както и производителността и растежа на заетостта, и насърчават нормативното хармонизиране и икономическа интеграция с ЕС, включително в контекста на задълбоченото и всеобхватното споразумение за свободна търговия, което понастоящем е предмет на преговори.

3. ПРАВНИ ЕЛЕМЕНТИ НА ПРЕДЛОЖЕНИЕТО

* Обобщена информация за предлаганото действие

Европейският съюз следва да предостави на Тунис МФП в максимален размер от 500 милиона евро под формата на средносрочен заем. Помощта ще допринесе за покриване на остатъчните потребности от външно финансиране на страната за периода 2016—2017 г., определени от Комисията въз основа на оценките на МВФ.

Планира се помощта да бъде разпределена на три транша на заема от съответно 200 милиона евро, 150 милиона евро и 150 милиона евро. Очаква се първият транш да бъде предоставен през втората половина на 2016 г. Вторият транш, който ще бъде обвързан с редица мерки в областта на политиката, може да бъде изплатен през четвъртото тримесечие на 2016 г. Третият последен транш ще бъде предоставен на разположение през първата половина на 2017 г., при условие че мерките в областта на политиката са изпълнени. Помощта ще бъде управлявана от Комисията. Прилагат се специални разпоредби за предотвратяване на измамите и другите нередности, съобразени с Финансовия регламент.

В съответствие с обичайната практика при инструмента за МФП изплащането на средствата ще зависи от положителните резултати, отчетени при прегледите на програмата в рамките на новото финансово споразумение с МВФ. Освен това Комисията и тунизийските органи ще се договорят за специални мерки за структурна реформа чрез Меморандум за разбирателство. Комисията ще се съсредоточи върху структурни реформи, насочени към подобряването на цялостното макроикономическо управление и условията за устойчив растеж (например по отношение на прозрачността и ефикасността на управлението на публичните финанси; фискалните реформи; реформите за укрепване на системата за социално осигуряване; реформите на пазара на труда и реформите за подобряване на регулаторната рамка за търговия и инвестиции). Тези мерки за реформа ще подкрепят програмата за реформи на органите на Тунис и ще допълнят програмите, договорени с МВФ, Световната банка и други донори, и програмите, свързани с политиката на ЕС в областта на операциите за бюджетна подкрепа. Те ще бъдат съобразени с основните приоритети за икономически реформи, договорени между ЕС и Тунис в контекста на съвместния план за действие по ЕПС и други стратегически документи. Мерките ще се основават също така и на структурните реформи, изпълнявани по МФП-I.

Решението за изплащане на пълната МФП под формата на заеми е обосновано от равнището на развитие на Тунис (измерено на основата на неговия доход на глава от населението) и дълговите показатели. То също така съответства на третирането на Тунис от страна на Световната банка и МВФ. В действителност Тунис не отговаря на изискванията за финансиране при преференциални условия от Международната асоциация за развитие (IDA) и Разширения кредитен инструмент на МВФ.

* Правно основание

Правното основание за настоящото предложение е член 212 от ДФЕС.

* Принцип на субсидиарността

Принципът на субсидиарността е спазен, доколкото целите за възстановяване на краткосрочната макроикономическа стабилност в Tунис не може да бъдат постигнати в достатъчна степен самостоятелно от държавите членки и следователно може да бъдат постигнати по-добре от Европейския съюз. Основните причини са бюджетните ограничения на национално равнище и нуждата от висока степен на координация между донорите за постигане на максимален обхват и ефективност на помощта.

* Принцип на пропорционалността

Предложението е в съответствие с принципа на пропорционалността: то е ограничено до необходимия минимум за постигането на краткосрочна макроикономическа стабилност и не надхвърля необходимото за тази цел.

Както бе установено от Комисията въз основа на прогнозите на МВФ в контекста на бъдещия Разширен фонд за финансиране (РФФ), размерът на помощта по МФП-II съответства на 19,2 % от остатъчния недостиг на финансиране за периода 2016—2017 г. Това съответства на стандартните правила за споделяне на тежестта при операции в рамките на МФП. Предвид помощта, обещана на Тунис от други двустранни и многостранни донори и кредитори, равнището на споделяне на тежестта се счита за подходящо за ЕС. Ако се вземе предвид непреведеният трети транш от МФП-I, общият размер на финансовата помощ от МФП-I и МФП-II през периода 2016—2017 г. съответства на 23,4 % от прогнозния остатъчен недостиг на финансиране.

* Избор на инструменти

Финансирането на проекти или техническата помощ не биха били подходящи или достатъчни за постигането на тези макроикономически цели. В сравнение с другите инструменти на ЕС основната добавена стойност на МФП би била облекчаването на външните финансови ограничения и подкрепата за създаване на стабилна макроикономическа рамка, включително чрез насърчаване на стабилността на платежния баланс и бюджета, както и на целесъобразна рамка за структурни реформи. Подпомагайки установяването на подходяща цялостна рамка в областта на политиката, благодарение на МФП може да се увеличи ефективността на действията, финансирани в Тунис по други, по-тясно специализирани финансови инструменти на ЕС.

4. ОТРАЖЕНИЕ ВЪРХУ БЮДЖЕТА

Планираната помощ ще бъде предоставена под формата на заем и следва да се финансира чрез операция по получаване на заем, която Комисията ще осъществи от името на ЕС. Бюджетните разходи за помощта ще съответстват на обезпечаването при ставка 9 % на преведените суми в Гаранционния фонд за външни заеми на ЕС от бюджетен ред 01 03 06 („обезпечаването на Гаранционния фонд“). Като се предполага, че първият и вторият транш по заема ще бъдат изплатени през 2016 г. в общ размер на 350 милиона евро, а третият транш — през 2017 г. в размер на 150 милиона евро, и в съответствие с правилата, уреждащи механизма на Гаранционния фонд, обезпечаването ще бъде включено в бюджетите за 2018—2017 г. Въз основа на настоящите прогнози за усвояването на средствата по бюджетен ред 01 03 06 Комисията преценява, че въздействието на операцията върху бюджета може да бъде покрито.

5. НЕЗАДЪЛЖИТЕЛНИ ЕЛЕМЕНТИ

* Преглед / преразглеждане / клауза за изтичане на срока на действие

Предложението включва клауза за изтичане на срока на действие. Предложеното МФП ще бъде на разположение за срок от две години и половина, считано от първия ден след влизането в сила на Меморандума за разбирателство.

2016/0039 (COD)

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за предоставяне на допълнителна макрофинансова помощ на Тунис

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 212 от него,

като взеха предвид предложението на Европейската комисия[[2]](#footnote-2),

след предаване на проекта на законодателния акт на националните парламенти,

в съответствие с обикновената законодателна процедура[[3]](#footnote-3),

като имат предвид, че:

(1) Отношенията между Европейския съюз (наричан по-долу „Съюзът“) и Република Тунис (наричана по-долу „Тунис“) се развиват в рамките на Европейската политика за съседство (ЕПС). Тунис беше първата държава от Средиземноморието, която на 17 юли 1995 г. подписа споразумение за асоцииране с ЕС, което влезе в сила на 1 март 1998 г. Съгласно това споразумение за асоцииране Тунис приключи премахването на митата за промишлени продукти през 2008 г., като по този начин се превърна в първата държава от Средиземноморието, сключила споразумение за свободна търговия със Съюза. Двустранният политически диалог и икономическото сътрудничество бяха доразвити и в рамките на плановете за действие по ЕПС, последният от които обхваща периода 2013—2015 г.

(2) След революцията и свалянето от поста на президента Бен Али на 14 януари 2011 г., на 23 октомври 2011 г. в Тунис се проведоха първите свободни и демократични избори. През януари 2014 г. беше приета нова конституция, а през четвъртото тримесечие на 2014 г. се проведоха парламентарни и президентски избори със съгласувани усилия от страна на основните участници в политическия процес за продължаване на реформите в посока на една напълно развита демократична система.

(3) Едновременно с процеса на политически преход тунизийската икономика беше засегната от продължаващите вътрешни размирици, регионалната нестабилност (включително въздействието на конфликтите в Либия) и слабата международна среда (по-специално в Съюза, който е основният търговски партньор на Тунис). Тези неблагоприятни развития отслабиха значително растежа на страната, както и нейните фискални позиции и състоянието на платежния баланс.

(4) След политическите промени в Тунис през 2011 г. Съюзът изрази категоричния си ангажимент да подкрепя страната в процеса на икономически и политически реформи. Той увеличи финансовата си подкрепа за Тунис, като засили сътрудничеството си в редица области, включително гражданското общество, избирателната система, сигурността, регионалното развитие и социалните и икономическите реформи. Освен това той предложи възможността за сключване на споразумение за задълбочена и всеобхватна зона за свободна търговия, преговорите по което започнаха през октомври 2014 г.

(5) В този труден икономически и финансов контекст, през април 2013 г. органите на Тунис и Международният валутен фонд (МВФ) договориха тригодишно стендбай споразумение в размер на 1 150 милиона специални права на тираж като непредпазна мярка в подкрепа на тунизийската програма за икономическо приспособяване и реформи, която беше удължена до края на 2015 г. Общо 1,5 милиарда щатски долара бяха предоставени по програмата на МВФ вследствие на шест завършени прегледа на програмата.

(6) През август 2013 г. Тунис поиска от Съюза допълнителна макрофинансова помощ. В отговор на това искане, през май 2014 г. беше приета макрофинансова помощ под формата на заеми в размер на 300 милиона евро (МФП-I)[[4]](#footnote-4). Меморандумът за разбирателство (МР), в който се определят условията на политиката във връзка с МФП-I, влезе в сила на 4 март 2015 г. В резултат на прилагането на съгласуваните мерки в областта на политиката, първият транш от МФП-I беше изплатен на 7 май 2015 г., а вторият на 1 декември 2015 г.

(7) За периода 2011—2015 г. Съюзът предостави 524 милиона евро под формата на безвъзмездни средства по своята редовна програма за сътрудничество в подкрепа на програмата на Тунис за икономическа и политическа реформа. В допълнение 155 милиона евро бяха отпуснати на Тунис за периода 2011—2013 г. по програмата „Подкрепа за партньорство, реформи и приобщаващ растеж“ (SPRING). Освен това, от 2011 г. насам Европейската инвестиционна банка е предоставила кредити в размер на 1 338 милиона евро.

(8) През 2015 г. икономиката на Тунис беше сериозно засегната от няколко терористични нападения, насочени към ключови икономически отрасли като туризма и транспорта, които имаха за цел също и прекъсване на консолидирането на политическия преход в страната. Тези нападения се отразиха негативно на започналото икономическо възстановяване на Тунис. Заедно с продължаващата регионална нестабилност (включително възобновяването на конфликта в Либия) и все още слабата европейска и световна икономическа среда, тези събития доведоха до влошаване на слабия платежен баланс и фискални позиции на Тунис. Това доведе до съществен външен и бюджетен недостиг на финансиране.

(9) В този труден контекст Съюзът нееднократно потвърди своя ангажимент да подкрепя Тунис в процеса на икономически и политически реформи. По-специално, този ангажимент беше изразен в заключенията от срещата на Съвета за асоцииране между Съюза и Тунис от март 2015 г., както и след терористичното нападение в Сус през юни 2015 г. в заключенията на Съвета от 20 юли 2015 г. Политическата и икономическата подкрепа на Съюза за процеса на реформи в Тунис е в съответствие с политиката на Съюза по отношение на региона на Южното Средиземноморие, определена в контекста на ЕПС.

(10) Вследствие на влошаването на икономическата и финансовата ситуация в страната, МВФ и Тунис започнаха дискусии за последващо споразумение с по-голям размер, което би могло да бъде под формата на Разширен фонд за финансиране („програма на МВФ“) и по всяка вероятност ще обхваща период от четири години, считано от пролетта на 2016 г. Новата програма на МВФ ще бъде насочена към облекчаване на краткосрочните затруднения в платежния баланс на Тунис и същевременно към насърчаване на прилагането на строги мерки за коригиране.

(11) През август 2015 г. с оглед на влошаващата се икономическа ситуация и перспективи Тунис поиска допълнителна макрофинансова помощ от Съюза.

(12) Като се има предвид, че Тунис е държава, участваща в ЕПС, следва да се счита, че тя отговаря на условията за получаване на макрофинансова помощ от Съюза.

(13) Макрофинансовата помощ от Съюза следва да представлява извънреден финансов инструмент на необвързана и нецелева подкрепа за платежния баланс, предназначена за покриване на нуждите на бенефициера от незабавно външно финансиране, и тя следва да бъде в основата на прилагането на програма в областта на политиката, съдържаща строги незабавни мерки за икономически корекции и структурни реформи, насочени към подобряване на състоянието на платежния баланс в краткосрочен план.

(14) Предвид факта, че в платежния баланс на Тунис все още се наблюдава значителен остатъчен недостиг на външно финансиране, който надвишава средствата, предоставени от МВФ и други многостранни институции, се счита, че при настоящите извънредни обстоятелства предвидената за Тунис макрофинансова помощ от Съюза представлява подходящ отговор на искането на Тунис за подпомагане за икономическата стабилизация във връзка с програмата на МВФ. Макрофинансовата помощ от Съюза ще подпомогне икономическата стабилизация и програмата за структурни реформи на Тунис, като ще допълни средствата, предоставени в рамките на финансовото споразумение с МВФ.

(15) Макрофинансовата помощ от Съюза следва да бъде насочена към подпомагане на възстановяването на устойчиво външно финансиране за Тунис, като по този начин се подпомага икономическото и социалното развитие на страната.

(16) Размерът на макрофинансовата помощ от Съюза се определя въз основа на пълна количествена оценка на остатъчните нужди на Тунис от външно финансиране и е съобразен с капацитета на страната да се финансира със собствени средства, и по-специално от международните резерви, с които разполага. Макроикономическата помощ от Съюза следва да допълва програмите и средствата, предоставяни от МВФ и Световната банка. При определянето на размера на помощта се отчитат също очакваният финансов принос от многостранните донори и необходимостта да се осигури справедливо разпределение на тежестта между Съюза и други донори, както и предварително съществуващото разпределение на другите инструменти на Съюза за външно финансиране в Тунис и добавената стойност на цялостното участие на Съюза.

(17) Комисията следва да гарантира, че макрофинансовата помощ от Съюза съответства в правно отношение и по същество на основните принципи, целите и мерките, предприети в различните области на външната дейност и в рамките на други съответни политики на Съюза.

(18) Макрофинансовата помощ от Съюза следва да подкрепи външната политика на Съюза по отношение на Тунис. Службите на Комисията и Европейската служба за външна дейност следва да работят в тясно сътрудничество през цялото времетраене на операцията за макрофинансова помощ, за да координират външната политика на Съюза и да гарантират нейната последователност.

(19) Макрофинансовата помощ от Съюза следва да подкрепя ангажимента на Тунис с ценностите, които са общи за Тунис и Съюза, в това число принципите за демокрация, правова държава, добро управление, зачитане на правата на човека, устойчиво развитие и намаляване на бедността, както и ангажимента на Тунис по отношение на принципите за отворена, основана на правила и справедлива търговия.

(20) Зачитането от страна на Тунис на ефективни демократични механизми, включително многопартийна парламентарна система и правова държава, и осигуряването на гаранции за зачитането на правата на човека са предпоставка за предоставянето на макрофинансовата помощ от Съюза. Освен това конкретните цели на макрофинансовата помощ от Съюза следва да подобрят ефикасността, прозрачността и отчетността на системите за управление на публичните финанси в Тунис и да насърчат структурните реформи, насочени към подпомагането на устойчив и приобщаващ растеж, създаването на работни места и фискална консолидация. Комисията и Европейската служба за външна дейност следва редовно да наблюдават спазването на предварителните условия и напредъка в постигането на тези цели.

(21) С оглед осигуряване на ефикасна защита на финансовите интереси на Съюза, свързани с макрофинансовата помощ от Съюза, Тунис следва да предприеме подходящи мерки за предотвратяване и борба с измамите, корупцията и всякакви други нередности, свързани с помощта. Освен това следва да се предвиди извършването на проверки от страна на Комисията и одити на Сметната палата.

(22) Отпускането на макрофинансовата помощ от Съюза не засяга правомощията на Европейския парламент и на Съвета (като бюджетни органи).

(23) Размерът на необходимата макрофинансова помощ следва да съответства на бюджетните кредити, предвидени в многогодишната финансова рамка.

(24) Макрофинансовата помощ от Съюза следва да бъде управлявана от Комисията. За да се гарантира, че Европейският парламент и Съветът могат да следят за изпълнението на настоящото решение, Комисията следва редовно да ги информира за развитията, свързани с помощта, и да им предоставя съответните документи.

(25) За да се гарантират еднакви условия на изпълнение на настоящото решение, на Комисията следва да се предоставят изпълнителни правомощия. Тези правомощия следва да бъдат упражнявани в съответствие с разпоредбите на Регламент (ЕС) № 182/2011 на Европейския парламент и на Съвета[[5]](#footnote-5).

(26) Макрофинансовата помощ от Съюза следва да бъде обвързана с изпълнението на условия в областта на икономическата политика, които ще бъдат определени в Меморандума за разбирателство. За да се гарантират еднакви условия на изпълнение, както и за целите на по-голяма ефикасност, на Комисията следва да бъде предоставено правомощието да договори тези условия с органите на Тунис под надзора на комитета на представителите на държавите членки в съответствие с Регламент (ЕС) № 182/2011. Съгласно този регламент процедурата по консултиране следва по принцип да се прилага за всички случаи с изключение на предвидените в регламента. Като се има предвид потенциално значителното въздействие на помощ, чийто размер надхвърля 90 милиона евро, е целесъобразно за операциите над този праг да се използва процедурата по разглеждане. Предвид размера на макрофинансовата помощ от Съюза за Тунис процедурата по разглеждане следва да се прилага за приемането на Меморандума за разбирателство и за намаляване, спиране или отмяна на помощта,

ПРИЕХА НАСТОЯЩОТО РЕШЕНИЕ

Член 1

1. Съюзът предоставя макрофинансова помощ в максимален размер от 500 милиона евро за Тунис („макрофинансова помощ от Съюза“) с цел подпомагане на икономическото стабилизиране на Тунис и провеждането на съществени реформи. Помощта се отпуска като принос за покриване на нуждите на платежния баланс на Тунис, както е посочено в програмата на МВФ.

2. Пълният размер на макрофинансовата помощ от Съюза се предоставя на Тунис под формата на заеми. На Комисията се предоставят правомощия от името на Съюза да заема необходимите средства на капиталовите пазари или от финансовите институции и да ги предоставя на Тунис под формата на заем. Максималният среднопретеглен матуритет на заемите не надхвърля 15 години.

3. Отпускането на макрофинансовата помощ от Съюза се управлява от Комисията в съответствие със споразуменията или договореностите, постигнати между Международния валутен фонд (МВФ) и Тунис, и с основните принципи и цели на икономическите реформи, заложени в Споразумението за асоцииране ЕС—Тунис, договорено по линия на Европейската политика за съседство (ЕПС). Комисията осведомява редовно Европейския парламент и Съвета за развитията във връзка с макрофинансовата помощ от Съюза, включително за изплащането на помощта, и им предоставя своевременно съответните документи.

4. Макрофинансовата помощ от Съюза се предоставя за период от две години и половина, считано от първия ден след влизането в сила на Меморандума за разбирателство, посочен в член 3, параграф 1.

5. Ако финансовите нужди на Тунис намалеят съществено през периода на отпускане на макрофинансовата помощ от Съюза в сравнение с първоначалните прогнози, Комисията намалява размера на помощта, спира я или я отменя в съответствие с процедурата по разглеждане, посочена в член 7, параграф 2.

Член 2

1. Съблюдаването от страна на Тунис на ефективни демократични механизми, включително многопартийна парламентарна система и принципите на правовата държава, и осигуряването на гаранции за зачитането на правата на човека са предпоставка за предоставянето на макрофинансовата помощ от Съюза.

2. През целия цикъл на макрофинансовата помощ от Съюза Комисията и Европейската служба за външна дейност следят за изпълнението на тази предпоставка.

3. Параграфи 1 и 2 от настоящия член се прилагат в съответствие с Решение 2010/427/ЕС на Съвета[[6]](#footnote-6).

Член 3

1. В съответствие с посочената в член 7, параграф 2 процедура по разглеждане Комисията договаря с органите на Тунис ясно определени условия на икономическата политика и финансови условия, като акцентът се поставя на структурните реформи и солидните публични финанси. Тези условия са включени в Меморандум за разбирателство („Меморандум за разбирателство“) и предоставянето на макрофинансовата помощ от Съюза е обвързано с тяхното изпълнение. Условията на икономическата политика и финансовите условия, определени в Меморандума за разбирателство, съответстват на споразуменията или договореностите, посочени в член 1, параграф 3, включително на програмите за макроикономически корекции и структурни реформи, изпълнявани от Тунис с подкрепата на МВФ.

2. С посочените в параграф 1 условия се цели по-специално повишаване на ефикасността, прозрачността и отчетността на системите за управление на публичните финанси в Тунис, включително по отношение на използването на макрофинансовата помощ от Съюза. Напредъкът по отношение на взаимното отваряне на пазара, развиването на справедлива търговия, основана на правила, и другите приоритети в рамките на външната политика на Съюза също се вземат надлежно предвид при определянето на мерките на политиката. Комисията редовно следи постигнатия при осъществяването на тези цели напредък.

3. Подробните финансови условия във връзка с макрофинансовата помощ от Съюза се определят в Споразумение за заем, което ще бъде сключено между Комисията и органите на Тунис.

4. Комисията редовно проверява дали продължават да са изпълнени условията в член 4, параграф 3, включително дали икономическите политики на Тунис са в съответствие с целите на макрофинансовата помощ от Съюза. В този процес Комисията си сътрудничи тясно с МВФ и Световната банка, а когато е необходимо, и с Европейския парламент и Съвета.

Член 4

1. При условие, че са спазени условията по параграф 3, Комисията предоставя макрофинансовата помощ от Съюза под формата на заем на три транша. Размерът на всеки транш се определя в Меморандума за разбирателство, посочен в член 3.

2. Сумите на предоставената от Съюза макрофинансова помощ се отпускат, когато това е необходимо, в съответствие с Регламент (ЕО, Евратом) № 480/2009[[7]](#footnote-7).

3. Комисията взема решение за отпускането на траншовете, при условие че са спазени всички условия по-долу:

а) предпоставката, предвидена в член 2;

б) постигането на задоволителни резултати при изпълнението на програма на политиката, съдържаща строги мерки за корекции и структурни реформи, подкрепяно от договореност за кредитиране с МВФ като непредпазна мярка; както и

в) задоволителното изпълнение на икономическата политика и на финансовите условия, договорени в Меморандума за разбирателство.

Отпускането на втория транш по принцип се извършва не по-рано от три месеца след отпускането на първия транш. Отпускането на третия транш по принцип се извършва не по-рано от три месеца след отпускането на втория транш.

4. Ако условията в параграф 3 не се изпълняват систематично, Комисията временно спира или отменя изплащането на макрофинансовата помощ от Съюза. В такъв случай тя информира Европейския парламенти и Съвета за причините за това спиране или тази отмяна.

5. Макрофинансовата помощ от Съюза се изплаща на Централната банка на Тунис. В зависимост от разпоредбите, договорени в Меморандума за разбирателство, включително потвърждение на остатъчните нужди от бюджетно финансиране, финансовите средства от Съюза може да бъдат преведени на Министерството на финансите на Тунис като краен бенефициер.

Член 5

1. Операциите по получаване и отпускане на заема, свързани с макрофинансовата помощ от Съюза, се извършват в евро, с един и същ вальор и те не могат да ангажират Съюза с преобразуването на матуритетите, нито да го излагат на валутни или лихвени рискове, или на други търговски рискове.

2. Ако обстоятелствата позволяват и при искане от Тунис, Комисията може да предприеме необходимите стъпки, за да гарантира, че в условията на заема е включена клауза за преждевременното му погасяване, съпроводена от съответна клауза в условията на операциите по получаване на заем.

3. Ако обстоятелствата позволяват подобряване на лихвения процент по заема и по искане на Тунис, Комисията може да реши да рефинансира изцяло или отчасти първоначалните заеми или да преструктурира съответните финансови условия. Операциите по рефинансиране или преструктуриране се извършват в съответствие с параграфи 1 и 4 и не трябва да водят до удължаване на матуритета на съответните заеми или до увеличаване на неизплатената главница към датата на рефинансиране или преструктуриране.

4. Всички разходи на Съюза, свързани с операциите по получаване и предоставяне на заем съгласно настоящото решение, се поемат от Тунис.

5. Комисията информира Европейския парламент и Съвета за развитието на операциите, посочени в параграфи 2 и 3.

Член 6

1. Макрофинансовата помощ от Съюза се предоставя в съответствие с Регламент (ЕС, Евратом) № 966/2012 на Европейския парламент и на Съвета[[8]](#footnote-8) и Делегиран регламент (ЕС) № 1268/2012 на Комисията[[9]](#footnote-9).

2. Усвояването на макрофинансовата помощ от Съюза се извършва чрез пряко управление.

3. Споразумението за заем, което ще бъде договорено с тунизийските органи, съдържа разпоредби, с които:

а) се гарантира, че Тунис извършва редовни проверки за правилното използване на финансирането от бюджета на Съюза, предприема съответните мерки за предотвратяване на нередности и измами и ако е необходимо, предприема правни действия за възстановяването на средствата, предоставени съгласно настоящото решение, които са били незаконно присвоени;

б) се осигурява защитата на финансовите интереси на Съюза, по-конкретно като се предвиждат конкретни мерки във връзка с предотвратяването и борбата с измамите, корупцията и всички други нередности, засягащи макрофинансовата помощ от Съюза, в съответствие с Регламент (ЕО, Евратом) № 2988/95 на Съвета[[10]](#footnote-10), Регламент (Евратом, ЕО) № 2185/96 на Съвета[[11]](#footnote-11) и Регламент (ЕС, Евратом) № 883/2013 на Европейския парламент и на Съвета[[12]](#footnote-12);

в) Комисията, включително Европейската служба за борба с измамите или нейните представители, се упълномощава изрично да провежда проверки, включително проверки на място;

г) Комисията и Сметната палата се упълномощават изрично да извършват одити в периода на предоставяне на макрофинансовата помощ от Съюза и след него, включително одити на документи и одити на място, като например оперативни оценки;

д) се гарантира, че Съюзът има право на предсрочно погасяване на заема, когато е установено, че във връзка с управлението на макрофинансовата помощ от Съюза Тунис е участвал в измама или корупция или друга незаконна дейност, която вреди на финансовите интереси на Съюза.

4. Преди изпълнението на макрофинансовата помощ от Съюза Комисията преценява в рамките на оперативна оценка надеждността на финансовата уредба на Тунис, административните процедури и механизмите за вътрешен и външен контрол, които са от значение за помощта.

Член 7

1. Комисията се подпомага от комитет. Този комитет е комитет по смисъла на Регламент (ЕС) № 182/2011.

2. При позоваване на настоящия параграф се прилага член 5 от Регламент (ЕС) № 182/2011.

Член 8

1. До 30 юни всяка година Комисията представя на Европейския парламент и на Съвета доклад относно изпълнението на настоящото решение през предходната година, включващ оценка на изпълнението. В този доклад:

а) се разглежда напредъкът по отношение на изпълнението на макрофинансовата помощ от Съюза;

б) се прави оценка на икономическото състояние и икономически перспективи на Тунис, както и на напредъка при изпълнението на мерките на политиката, посочени в член 3, параграф 1;

в) се посочва връзката между условията на икономическата политика, определени в Меморандума за разбирателство, текущите икономически и бюджетни показатели на Тунис и решенията на Комисията за изплащане на траншовете по макрофинансовата помощ от Съюза.

2. Не по-късно от две години след изтичането на срока за предоставяне на помощта, посочен в член 1, параграф 4, Комисията представя пред Европейския парламент и на Съвета доклад за последваща оценка на резултатите и ефикасността на предоставената макрофинансова помощ от Съюза и на степента, до която тя е допринесла за постигане на целите на помощта.

Член 9

Настоящото решение влиза в сила на третия ден след деня на публикуването му в *Официален вестник на Европейския съюз.*

Съставено в Брюксел на година.

За Европейския парламент За Съвета

Председател Председател

ЗАКОНОДАТЕЛНА ФИНАНСОВА ОБОСНОВКА

1. РАМКА НА ПРЕДЛОЖЕНИЕТО/ИНИЦИАТИВАТА

 1.1. Наименование на предложението/инициативата

 1.2. Съответни области на политиката в структурата на УД/БД

 1.3. Естество на предложението/инициативата

 1.4. Цели

 1.5. Мотиви за предложението/инициативата

 1.6. Срок на действие и финансово отражение

 1.7. Предвидени методи на управление

2. МЕРКИ ЗА УПРАВЛЕНИЕ

 2.1. Правила за мониторинг и докладване

 2.2. Система за управление и контрол

 2.3. Мерки за предотвратяване на измами и нередности

3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА

 3.1. Съответни функции от многогодишната финансова рамка и разходни бюджетни редове

 3.2. Очаквано отражение върху разходите

 3.3. Очаквано отражение върху приходите

**ЗАКОНОДАТЕЛНА ФИНАНСОВА ОБОСНОВКА**

1. РАМКА НА ПРЕДЛОЖЕНИЕТО/ИНИЦИАТИВАТА

1.1. Наименование на предложението/инициативата

Решение за предоставяне на допълнителна макрофинансова помощ на Република Тунис

1.2. Съответни области на политиката в структурата на УД/БД[[13]](#footnote-13)

Област на политиката: Дял 01 — Икономически и финансови въпроси

Дейност: 03 – Международни икономически и финансови въпроси.

1.3. Естество на предложението/инициативата

X Предложението/инициативата е във връзка с нова дейност

1.4. Цели

1.4.1. Многогодишни стратегически цели на Комисията, за чието изпълнение е предназначено предложението/инициативата

„Насърчаване на просперитета извън границите на ЕС“

Основната област, попадаща в компетентността на ГД „Икономически и финансови въпроси“, е:

1. Насърчаване на прилагането на Европейската политика за съседство чрез задълбочени икономически анализи, укрепване на политическия диалог и консултации относно икономическите аспекти на плановете за действие.

2. Планиране, мониторинг и изпълнение на макрофинансова помощ за трети страни партньори в сътрудничество със съответните международни финансови институции.

1.4.2. Конкретни цели и съответни дейности във връзка с УД/БД

Конкретна цел № 1: „Предоставяне на макрофинансова помощ на трети страни за преодоляване на затрудненията с техните платежни баланси и възстановяване на устойчивостта на външния дълг“

Съответни дейности във връзка с УД/БД: Международни икономически и финансови отношения, глобално икономическо управление.

1.4.3. Очаквани резултати и отражение

Предложената помощ включва заем на ЕС в размер на 500 милиона евро за Република Тунис (наричана по-долу „Тунис“), чиято цел е да допринесе за повишаване на устойчивостта на платежния баланс. Помощта, която ще бъде изплатена на три транша, ще помогне на страната да преодолее затрудненията в нейната икономика и платежен баланс, които се изостриха след терористични нападения през 2015 г. и вследствие на продължаващите вътрешни и регионални размирици. Чрез нея също така ще се насърчават структурните реформи, насочени към увеличаване на устойчивия икономически растеж и подобряване на управлението на публичните финанси.

1.4.4. Показатели за резултатите и за отражението

Органите на Тунис ще бъдат задължени редовно да докладват по набор от показатели пред службите на Комисията и да предоставят подробен доклад за спазването на договорените условия на политиката преди изплащането на втория и третия транш от помощта.

Службите на Комисията ще продължават да наблюдават управлението на публичните финанси след оперативната оценка на финансовите процеси и административните процедури, която ще бъде извършена в Тунис в процеса на подготовка на настоящата операция. Делегацията на ЕС в Тунис също ще предоставя редовни доклади по проблеми, свързани с мониторинга на помощта. Службите на Комисията ще продължат да поддържат тесни връзки с МВФ и Световната банка, за да се възползват от техния опит, натрупан в рамките на текущата им дейност в Тунис.

В предложеното законодателно решение се предвижда да бъде изготвен годишен доклад до Европейския парламент и Съвета, който да съдържа оценка на изпълнението на тази операция. Планира се извършването на независима последваща оценка на помощта в рамките на две години след края на периода за изпълнение.

1.5. Мотиви за предложението/инициативата

1.5.1. Нужди, които трябва да бъдат задоволени в краткосрочен или дългосрочен план

Изплащането на помощта ще зависи от постигането на задоволителни резултати при изпълнението на бъдещата икономическа програма между Тунис и МВФ, която се очаква да влезе в сила до месец март 2016 г. Освен това Комисията ще договори с тунизийските органи конкретни условия на политиката, които са изброени в Меморандума за разбирателство и които трябва да бъдат изпълнени преди Комисията да отпусне втория и третия транш.

1.5.2. Добавена стойност от намесата на ЕС

Като помага на страната да преодолее икономическото сътресение, причинено от терористичните атаки през 2015 г. и вътрешните и регионалните размирици, предложената МФП ще допринесе за насърчаване на макроикономическата стабилност и икономическите реформи, като в същото време спомогне за консолидацията на политическия преход в страната. В допълнение към средствата, осигурени от международните финансови институции, ЕС и други донори, помощта ще повиши цялостната ефективност на пакета от мерки за финансова подкрепа, предоставен от международната донорска общност.

Предложената програма ще засили също така ангажимента на правителството за провеждане на реформи и неговия стремеж към по-близки отношения с ЕС. Този резултат ще бъде постигнат, наред с другото, чрез съответните условия за изплащането на помощта. В по-широк контекст програмата ще бъде сигнал за другите държави в региона, че ЕС продължава да подкрепя страни, които ясно са поели по пътя на политически реформи, във времена на икономически трудности.

1.5.3. Поуки от подобен опит в миналото

От 2004 г. насам бяха извършени общо шестнадесет последващи оценки по отношение на операции за макрофинансова помощ. Изводът от тези оценки е, че операциите по предоставяне на МФП действително допринасят, макар и понякога умерено и непряко, за подобряване на външната устойчивост, макроикономическата стабилност и осъществяването на структурни реформи в държавата получател. В повечето случаи операциите за предоставяне на МФП са имали положителен ефект върху платежния баланс на държавата получател и са помогнали за облекчаване на нейните бюджетни затруднения. Те са довели и до леко повишение на икономическия растеж.

1.5.4. Съвместимост и евентуална синергия с други подходящи инструменти

ЕС е сред основните донори на Тунис. Финансовата помощ, предоставена в рамките на Европейския инструмент за съседство (ЕИС), и преди това в рамките на Европейския инструмент за съседство и партньорство (ЕИСП), възлиза на 801 милиона евро за периода 2011—2015 г., което включва 277 милиона евро по линия на програма SPRING и Общата програма (съответно 155 милиона евро и 122 милиона евро). Тези средства бяха допълнени с финансиране от други инструменти на ЕС, като например Инструмента за стабилност (ИС), Европейския инструмент за демокрация и права на човека (ЕИДПЧ), Инструмента за инвестиции в рамките на ЕПС (NIF) и тематичните програми по Инструмента за сътрудничество за развитие (ИСР). Европейската инвестиционна банка също е предоставила заеми в размер на 1 338 милиона евро от 2011 г. насам, от които 200 милиона евро през 2015 г. И накрая, МФП-I в размер на 300 милиона евро, която беше одобрена през 2014 г., се изпълнява задоволително и по нея остава да бъде изплатен само последният транш от 100 милиона евро.

В сравнение с другите инструменти на ЕС основната добавена стойност на МФП ще бъде приноса ѝ за създаването на стабилна макроикономическа рамка, включително чрез насърчаване на стабилността на платежния баланс и бюджетната ситуация, както и на целесъобразна рамка за структурни реформи. МФП не представлява редовна финансова помощ и няма за цел подпомагането на икономическото или социалното развитие на държавите получатели. Тя трябва да бъде преустановена, когато състоянието на външните финанси на страната се стабилизира. След това се предвижда да бъдат използвани редовните инструменти на ЕС за сътрудничество и финансова помощ .

Освен това целта на МФП е да допълва намесите на международните финансови институции, по-специално програмата за приспособяване и реформи, подкрепена от ИПП на МВФ, и заемите за развитие от Световната банка.

1.6. Срок на действие и финансово отражение

X Предложение/инициатива с **ограничен срок на действие**

X Предложение/инициатива в сила за срок от 2,5 години, считано от влизането в сила на Меморандума за разбирателство, както е посочено в член 1.4 от Решението

X Финансовото отражение се очаква да настъпи от 2016 до 2019 г.

1.7. Предвидени методи на управление[[14]](#footnote-14)

X **Пряко централизирано управление** от Комисията

**2. МЕРКИ ЗА УПРАВЛЕНИЕ**

2.1. Правила за мониторинг и докладване

Финансовата помощ е от макроикономическо естество и е планирана в съответствие с бъдещата икономическа програма, подкрепяна от МВФ. Службите на Комисията извършват мониторинг върху дейността въз основа на напредъка при изпълнението на програмата на МВФ и конкретни мерки за реформи, които предстои да бъдат договорени с органите на Тунис в Меморандум за разбирателство (вж. също точка 1.4.4).

2.2. Система за управление и контрол

2.2.1. Установени рискове

Предложената операция за предоставяне на МФП е свързана с фидуциарни, стратегически и политически рискове.

Съществува опасност макрофинансовата помощ, която не е предназначена за покриване на конкретни разходи, да бъде използвана по неправомерен начин. Като цяло този риск е свързан с фактори като например качеството на системите за управление на Централната банка и Министерството на финансите, както и наличието на подходящи структури за вътрешен и външен одит.

Друг основен риск за операцията произтича от вътрешното положение в областта на сигурността, по-специално във връзка с евентуални терористични нападения, които биха могли допълнително да дестабилизират ключови икономически сектори, да отслабят политическата решимост на органите за провеждане на необходимите икономически реформи и да засилят социалното напрежение. Нарушението на процеса на корекции може да изложи на опасност целите на подкрепяната от МВФ програма, да застраши макроикономическата стабилност и да предотврати ефективното отпускане на средствата по МФП-II. Съществуват също така значителни рискове, свързани с регионални политически конфликти, по-специално конфликта в Либия, който има негативно отражение върху икономическата и социална ситуация в Тунис, включително чрез притока на либийски бежанци.

И накрая, съществуват рискове, произтичащи от евентуалното отслабване на европейската и световната икономическа среда (като се има предвид силната зависимост на Тунис от пазара на ЕС) и от увеличението на международните цени на енергията и на хранителните продукти, което би имало съществен ефект върху фискалната ситуация и платежния баланс на Тунис.

2.2.2. Предвидени методи на контрол

Макрофинансовата помощ подлежи на процедури по проверка, контрол и одит, за чието извършване е отговорна Комисията, включително Европейската служба за борба с измамите (OLAF) и Европейската сметна палата.

2.2.3. Разходи за контрола и ползи от него и вероятен процент на нарушенията

Основните разходи за Комисията, свързани с методите за проверка и контрол, са описани в таблица 3.2.1. Освен това съществуват и разходи за Европейската сметна палата и за евентуалните намеси на OLAF. Оперативната оценка, извършена от службите на Комисията през 2015 г., не само помага за оценката на риска от неправомерно използване на средствата, но като допълнителна полза тя предоставя полезна информация относно необходимите реформи в областта на управлението на публичните финанси, която впоследствие може да бъде отразена в условията на политиката на операцията. По отношение на вероятния процент на нарушенията, рискът (под формата на неизплащане на заема или злоупотреба със средства) се оценява като нисък въз основа на опита, натрупан от създаването на инструмента за МФП.

2.3. Мерки за предотвратяване на измами и нередности

За намаляване на риска от неправомерно използване ще бъдат предприети няколко мерки:

На първо място, Меморандумът за разбирателство и Споразумението за заем ще обхващат набор от разпоредби, свързани с провеждането на проверки, предотвратяването на измами, одитите и възстановяването на средства в случай на измама или корупция. Освен това помощта ще се изплаща по специална сметка в Централната банка на Тунис.

Нещо повече, през януари 2014 г. с помощта на външни консултанти службите на Комисията извършиха оперативна оценка, с цел да се прецени надеждността на финансовите процеси и административните процедури, свързани с този вид помощ. Заключението в тази оценка гласеше, че рамката за добро финансово управление на макрофинансовата помощ в Тунис е достатъчно ефективна. Комисията отрази някои от препоръките в оперативната оценка в условията, свързани с реформата в управлението на публичните финанси, включени в програмата за МФП-I, и възнамерява да ги вземе предвид в условията, свързани с предложената нова МФП. Комисията също така използва други операции за бюджетна подкрепа, за да помогне на тунизийските органи да подобрят техните системи за управление на публичните финанси, като тези усилия са подкрепени също така и от други донори.

Накрая, макрофинансовата помощ ще подлежи на процедурите по проверка, контрол и одит, за чието извършване е отговорна Комисията, включително Европейската служба за борба с измамите (OLAF) и Европейската сметна палата.

**3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА**

3.1. Съответни функции от многогодишната финансова рамка и разходни бюджетни редове

* Съществуващи бюджетни редове

01 03 02: Макрофинансова помощ

01 04 01 14 ― Обезпечаване на Гаранционния фонд

По реда на функциите от многогодишната финансова рамка и на бюджетните редове.

|  |  |  |  |
| --- | --- | --- | --- |
| Функция от многогодишната финансова рамка | Бюджетен ред | Вид разход | Вноска  |
| Номер [Описание………………...……….] | Многогод./едногод.([[15]](#footnote-15)) | от държави от ЕАСТ[[16]](#footnote-16) | от държави кандидатки[[17]](#footnote-17) | от трети държави | по смисъла на член 18, параграф 1, буква аа) от Финансовия регламент  |
| 4 | 01 03 02 01Макрофинансова помощ | Многогод. | НЕ | НЕ | НЕ | НЕ |
| 4 | 01 04 01 14 Обезпечаване на Гаранционния фонд | Многогод. | НЕ | НЕ | НЕ | НЕ |

01 04 01 04 ― Гаранция на Европейския съюз за заеми на ЕС, отпуснати за макрофинансова помощ на трети държави: Финансирането на Гаранционния фонд за външни дейности следва да се извърши съгласно изменения регламент за Фонда. В съответствие с този регламент заемите се определят въз основа на неизплатените суми в края на годината. Гаранционният фонд трябва да се осигури, като се използват средствата по бюджетен ред 01 04 01 14 („Обезпечаване на Гаранционния фонд“), в размер на 9 % от общите непогасени задължения. Размерът на финансирането се изчислява в началото на година „n“ като разликата между целевата сума и нетните активи на Фонда в края на годината „n-1“. Тази сума се въвежда в година „n“ към предварителния бюджет за „n+1“ и се изплаща реално в рамките на една операция в началото на година „n+1“ от бюджетен ред „Обезпечаване на Гаранционния фонд“ (бюджетен ред 01 04 01 14). В резултат на това 9 % (не повече от 45 милиона евро) от реално платената сума се отчитат в целевия размер в края на година „n-1“ за изчисляване на финансирането на Фонда.

Символичният запис („p.m.“), отразяващ бюджетната гаранция за заема, ще бъде използван само в случай на искане за реално задействане на тази гаранция. Не се очаква искане за активиране на бюджетната гаранция.

🞎🞎Необходимост от нови бюджетни редове: не се прилага.

3.2. Очаквано отражение върху разходите

3.2.1. Обобщение на очакваното отражение върху разходите

млн. EUR (до третия знак след десетичната запетая)

|  |  |  |  |
| --- | --- | --- | --- |
| **Функция от многогодишната финансова рамка:** | **4** |  |  |
| ГД: ГД „Икономически и финансови въпроси“ |  |  | Година**2016**[[18]](#footnote-18) | Година**2017** | Година**2018** | Година**2019** | **ОБЩО** |
| • Бюджетни кредити за оперативни разходи |  |  |  |  |  |
| Бюджетен ред 01 04 01 14 Обезпечаване на Гаранционния фонд | Поети задължения | (1a) |  |  | 31,5 | 13,5 | **45** |
| Плащания | (2 a) |  |  | 31,5 | 13,5 | **45** |
| Бюджетни кредити за административни разходи, финансирани от пакета за определени програми[[19]](#footnote-19) (оперативна оценка и последваща оценка) |  |  |  |  |  |
| Бюджетен ред 01 03 02 | Поети задължения | (3) |  |  | 0,15 |  | **0,15** |
|  | Плащания | (3 a) |  |  | 0,05 | 0,10 | **0,15** |
| **ОБЩО бюджетни кредитиза ГД „Икономически и финансови въпроси“** | Поети задължения | =1+1а +3 |  |  | 31,65 | 13,5 | **45,15** |
| Плащания | =2+2а+3 |  |  | 31,55 | 13,6 | **45,15** |

|  |  |  |  |  |  |  |  |
| --- | --- | --- | --- | --- | --- | --- | --- |
| • ОБЩО бюджетни кредити за оперативни разходи  | Поети задължения | (4) |  |  | 31,65 | 13,5 | **45,15** |
| Плащания | (5) |  |  | 31,55 | 13,6 | **45,15** |
| ОБЩО бюджетни кредити за административни разходи, финансирани от пакета за определени програми | (6) |  |  |  |  |  |
|  |  |  |  |  |  |  |
| **ОБЩО бюджетни кредити по ФУНКЦИЯ 4**от многогодишната финансова рамка | Поети задължения | =4+ 6 |  |  | 31,65 | 13,5 | **45,15** |
| Плащания | =5+ 6 |  |  | 31,55 | 13,6 | **45,15** |

**Ако предложението/инициативата има отражение върху повече от една функция:**

млн. EUR (до третия знак след десетичната запетая)

|  |  |  |
| --- | --- | --- |
| **Функция от многогодишната финансова рамка:** | **5** | „Административни разходи“ |
|  |  | Година**2016** | Година**2017** | Година**2018** | Година**2019** | **ОБЩО** |
| ГД: ГД „Икономически и финансови въпроси“ |  |
| • Човешки ресурси | 0,039 | 0,029 | 0,021 | 0,016 | **0,105** |
| • Други административни разходи  | 0,025 | 0,015 |  |  | **0,040** |
| **ОБЩО ГД** „Икономически и финансови въпроси“ | Бюджетни кредити  | 0,064 | 0,044 | 0,021 | 0,016 | **0,145** |
| **ОБЩО бюджетни кредитиза ФУНКЦИЯ 5**от многогодишната финансова рамка | (Общо поети задължения = Общо плащания) | 0,064 | 0,044 | 0,021 | 0,016 | **0,145** |

млн. EUR (до третия знак след десетичната запетая)

|  |  |  |  |  |  |  |
| --- | --- | --- | --- | --- | --- | --- |
|  |  | Година**2016**[[20]](#footnote-20) | Година**2017** | Година**2018** | Година**2019** | **ОБЩО** |
| **ОБЩО бюджетни кредити по ФУНКЦИИ 1—5**от многогодишната финансова рамка | Поети задължения | 0,064 | 0,044 | 31,671 | 13,516 | **45,295** |
| Плащания | 0,064 | 0,044 | 31,571 | 13,616 | **45,295** |

3.2.2. Очаквано отражение върху бюджетните кредити за оперативни разходи

* 🞎 Предложението/инициативата не налага използване на бюджетни кредити за оперативни разходи
* X Предложението/инициативата налага използване на бюджетни кредити за оперативни разходи съгласно обяснението по-долу:

Бюджетни кредити за поети задължения в млн. EUR (до третия знак след десетичната запетая)

|  |  |  |  |  |  |  |
| --- | --- | --- | --- | --- | --- | --- |
| **Да се посочат целите и резултатите** ⇩ |  |  |  |  |  |  |
|  КОНКРЕТНА ЦЕЛ № 1 |  |  |  |  |  |  |  |  |  |
|  |  | Година 2016 | Година 2017 | Година 2018 | Година 2019 |  |  |
|  | Вид | Номер | Разходи | Номер | Разходи | Номер | Разходи | Номер | Разходи | Общ брой | Общо разходи |
|  |  |  |  |  |  |  |  |  |  |  |  |
| Резултат 1 | Последваща оценка |  |  |  |  | 1 | 0,15 |  |  | 1 | 0,15 |
| Резултат 2 | Обезпечаване на Гаранционния фонд |  |  |  |  | 1 | 31,5 | 1 | 13,5 | 2 | 45 |
| Междинен сбор за конкретна цел № 1 |  |  |  |  | 2 | 31,65 | 1 | 13,5 | 3 | 45,15 |
| **ОБЩО РАЗХОДИ** |  |  |  |  | 2 | 31,65 | 1 | 13,5 | 3 | 45,15 |

3.2.3. Очаквано отражение върху бюджетните кредити за административни разходи

3.2.3.1. Обобщение

* 🞎 Предложението/инициативата не налага използване на бюджетни кредити за административни разходи
* X Предложението/инициативата налага използване на бюджетни кредити за административни разходи съгласно обяснението по-долу:

млн. EUR (до третия знак след десетичната запетая)

|  |  |  |  |  |  |  |
| --- | --- | --- | --- | --- | --- | --- |
|  | Година**2016**[[21]](#footnote-21) | Година**2017** | Година**2018** | Година**2019** | Да се добавят толкова години, колкото е необходимо, за да се обхване продължителността на отражението (вж. точка 1.6) | **ОБЩО** |
| **ФУНКЦИЯ 5от многогодишната финансова рамка** |  |  |  |  |  |  |  |  |
| Човешки ресурси  | 0,039 | 0,029 | 0,021 | 0,016 |  |  |  | **0,105** |
| Други административни разходи  | 0,025 | 0,015 |  |  |  |  |  | **0,040** |
| **Междинна сума по ФУНКЦИЯ 5от многогодишната финансова рамка**  | 0,064 | 0,044 | 0,021 | 0,016 |  |  |  | **0,145** |
| **Извън ФУНКЦИЯ 5**[[22]](#footnote-22) **от многогодишната финансова рамка**  |  |  |  |  |  |  |  |  |
| Човешки ресурси  |  |  |  |  |  |  |  |  |
| Човешки ресурси от административен характер |  |  |  |  |  |  |  |  |
| **Междинна сума извън ФУНКЦИЯ 5от многогодишната финансова рамка**  |  |  |  |  |  |  |  |  |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ОБЩО** | 0,065 | 0,044 | 0,021 | 0,016 |  |  |  | **0,145** |

Необходимите бюджетни кредити за административни разходи ще бъдат покрити чрез бюджетните кредити на ГД, които вече са предвидени за управлението на дейността и/или които са преразпределени в рамките на ГД, при необходимост заедно с всички допълнителни отпуснати ресурси, които могат да бъдат предоставени на управляващата ГД в рамките на годишната процедура за отпускане на средства, и като се имат предвид бюджетните ограничения.

3.2.3.2. Очаквани нужди от човешки ресурси

* 🞎 Предложението/инициативата не налага използване на човешки ресурси.
* X Предложението/инициативата налага използването на човешки ресурси съгласно обяснението по-долу:

*Оценката се посочва в еквиваленти на пълно работно време*

|  |  |  |  |  |  |
| --- | --- | --- | --- | --- | --- |
|  | Година**2016** | Година**2017** | Година 2018 | Година 2019 | Да се добавят толкова години, колкото е необходимо, за да се обхване продължителността на отражението (вж. точка 1.6) |
| **• Длъжности в щатното разписание (длъжностни лица и временно наети лица)** |
| 01 01 01 01 (Централа и представителства на Комисията) | 0,39 | 0,29 | 0,21 | 0,16 |  |  |  |
| XX 01 01 02 (Делегации) |  |  |  |  |  |  |  |
| XX 01 05 01 (Непреки научни изследвания) |  |  |  |  |  |  |  |
| 10 01 05 01 (Преки научни изследвания) |  |  |  |  |  |  |  |
| **• Външен персонал (в еквивалент на пълно работно време: ПРВ)**[[23]](#footnote-23) |
| XX 01 02 01 (ДНП, ПНА, КНЕ от общия финансов пакет) |  |  |  |  |  |  |  |
| XX 01 02 02 (ДНП, ПНА, МЕД, МП и КНЕ в делегациите) |  |  |  |  |  |  |  |
| **XX** 01 04 yy[[24]](#footnote-24) | - в Централата |  |  |  |  |  |  |  |
| - в делегациите  |  |  |  |  |  |  |  |
| **XX** 01 05 02 (ДНП, КНЕ, ПНА — Непреки научни изследвания) |  |  |  |  |  |  |  |
| 10 01 05 02 (ДНП, КНЕ, ПНА — Преки научни изследвания) |  |  |  |  |  |  |  |
| Други бюджетни редове (да се посочат) |  |  |  |  |  |  |  |
| **ОБЩО** | **0,39** | **0,29** | **0,21** | **0,16** |  |  |  |

**XX** е съответната област на политиката или бюджетен дял.

Нуждите от човешки ресурси ще бъдат покрити от персонала на ГД, на който вече е възложено управлението на дейността и/или който е преразпределен в рамките на ГД, при необходимост заедно с всички допълнителни отпуснати ресурси, които могат да бъдат предоставени на управляващата ГД в рамките на годишната процедура за отпускане на средства, и като се имат предвид бюджетните ограничения.

Разходите за необходимите служители са изчислени на базата на 30 % от годишните разходи за длъжностно лице, степен АD5—AD12.

Описание на задачите, които трябва да се изпълнят:

|  |  |
| --- | --- |
| Длъжностни лица и временно наети служители | Началник-отдел: Упражняване на надзор и управление на операцията, договаряне на докладите за преглед по Споразумението за заем, ръководене на мисии и оценяване на напредъка по отношение на спазване на условията. Отговорни служители: Изготвяне на Меморандума за разбирателство, поддържане на връзка с органите и международните финансови институции, контакти с външни експерти за оперативната оценка и последващата оценка, провеждане на мисии за проверка, изготвяне на доклади на службите на Комисията и процедури на Комисията, свързани с управлението на помощта. |
| Външен персонал | Не се прилага |

3.2.4. Съвместимост с настоящата многогодишна финансова рамка

* X Предложението/инициативата е съвместимо(а) с настоящата многогодишна финансова рамка.

3.2.5. Участие на трети страни във финансирането

* X Предложението/инициативата не предвижда съфинансиране от трети страни.

3.3. Очаквано отражение върху приходите

X Предложението/инициативата няма финансово отражение върху приходите.

1. ОВ L 151, 21.5.2014 г., стр. 9. [↑](#footnote-ref-1)
2. ОВ C […], […] г., стр. […]. [↑](#footnote-ref-2)
3. Становище на Европейския парламент от... и Решение на Съвета от… [↑](#footnote-ref-3)
4. Решение № 534/2014/ЕС на Европейския парламент и на Съвета от 15 май 2014 г. за предоставяне на макрофинансова помощ на Република Тунис (ОВ L 151, 21.5.2014 г., стр. 9). [↑](#footnote-ref-4)
5. Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13). [↑](#footnote-ref-5)
6. Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30). [↑](#footnote-ref-6)
7. Регламент (ЕО, Евратом) № 480/2009 на Съвета от 25 май 2009 г. относно създаване на Гаранционен фонд за външни дейности (ОВ L 145, 10.6.2009 г., стр. 10). [↑](#footnote-ref-7)
8. Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1). [↑](#footnote-ref-8)
9. Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1). [↑](#footnote-ref-9)
10. Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (ОВ L 312, 23.12.1995 г., стр. 1). [↑](#footnote-ref-10)
11. Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2). [↑](#footnote-ref-11)
12. Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1). [↑](#footnote-ref-12)
13. УД: управление по дейности; БД: бюджетиране по дейности. [↑](#footnote-ref-13)
14. Подробна информация за методите на управление и позовавания на Финансовия регламент могат да бъдат намерени на уебсайта BudgWeb: <http://www.cc.cec/budg/man/budgmanag/budgmanag_fr.html> [↑](#footnote-ref-14)
15. МБК = многогодишни бюджетни кредити / ЕБК = едногодишни бюджетни кредити. [↑](#footnote-ref-15)
16. ЕАСТ: Европейска асоциация за свободна търговия. [↑](#footnote-ref-16)
17. Държави кандидатки и ако е приложимо, държави — потенциални кандидатки от Западните Балкани. [↑](#footnote-ref-17)
18. Годината, през която започва изпълнението на предложението/инициативата. [↑](#footnote-ref-18)
19. Техническа и/или административна помощ и разходи в подкрепа на изпълнението на програми и/или дейности на ЕС (предишни редове BA), непреки научни изследвания, преки научни изследвания. [↑](#footnote-ref-19)
20. Годината, през която започва изпълнението на предложението. [↑](#footnote-ref-20)
21. Годината, през която започва изпълнението на предложението/инициативата. [↑](#footnote-ref-21)
22. Техническа и/или административна помощ и разходи в подкрепа на изпълнението на програми и/или дейности на ЕС (предишни редове BA), непреки научни изследвания, преки научни изследвания. [↑](#footnote-ref-22)
23. ДНП = договорно нает персонал; МП = местен персонал; КНЕ = командирован национален експерт. ПНА = персонал, нает чрез агенции за временна заетост; МЕД = младши експерт в делегация. [↑](#footnote-ref-23)
24. Подтаван за външния персонал, покрит с бюджетните кредити за оперативни разходи (предишни редове BA). [↑](#footnote-ref-24)